EL Επίσημη Εφημερίδα της Ευρωπαϊκής Ένωσης C 225/13

Απόφαση του Δικαστηρίου (δεύτερο τμήμα) της 8ης Μαΐου 2013 [αίτηση του Upper Tribunal (Immigration and Asylum Chamber), London (Ηνωμένο Βασίλειο) για την έκδοση προδικαστικής αποφάσεως] — Olaitan Ajoke Alarape, Olukayode Azeez Tijani κατά Secretary of State for the Home Department

(Υπόθεση C-529/11) (1)

(Ελεύθερη κυκλοφορία των προσώπων - Κανονισμός (ΕΟΚ) αριθ. 1612/68 - Άρθρο 12 - Διαζευγμένος σύζυγος υπηκόου κράτους μέλους που έχει εργασθεί σε άλλο κράτος μέλος - Ενήλικο τέκνο που συνεχίζει τις σπουδές του στο κράτος μέλος υποδοχής - Δικαίωμα διαμονής για τον γονέα υπηκόου τρίτου κράτους - Οδηγία 2004/38/ΕΚ - Άρθρα 16 έως 18 - Δικαίωμα μόνιμης διαμονής των μελών της οικογένειας πολίτη της Ένωσης που δεν είναι υπήκοοι κράτους μέλους - Νόμιμη διαμονή - Διαμονή βάσει του εν λόγω άρθρου 12)

2013/C 225/20

Γλώσσα διαδικασίας: η αγγλική

Αιτούν δικαστήριο

Upper Tribunal (Immigration and Asylum Chamber), London

Διάδικοι στην υπόθεση της κύριας δίκης

Olaitan Ajoke Alarape, Olukayode Azeez Tijani

κατά

Secretary of State for the Home Department

Παρισταμένου του: AIRE Centre

Αντικείμενο

Αίτηση εκδόσεως προδικαστικής αποφάσεως — Upper Tribunal (Immigration and Asylum Chamber) London — Ερμηνεία του άρθρου 12 του κανονισμού (ΕΟΚ) 1612/68, του Συμβουλίου, της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας (ΕΕ L 257, σ. 2) — Δικαίωμα διαμονής, κατόπιν διαζυγίου με υπήκοο κράτους μέλους που έχει ασκήσει το δικαίωμά του ελεύθερης κυκλοφορίας, υπέρ υπηκόου άλλου κράτους μέλους που έχει την επιμέλεια του τέκνου του, ηλικίας άνω του 21 έτους, το οποίο έχει συμπληρώσει το 21ο έτος της ηλικίας του και συνεχίζει τις σπουδές του στο κράτος μέλος υποδοχής — Έννοια του γονέα που έχει πράγματι την επιμέλεια τέκνου — Κριτήρια αξιολογήσεως

Διατακτικό

1) Στον γονέα τέκνου το οποίο έχει πλέον ενηλικιωθεί και ασκεί το δικαίωμα προσβάσεώς του στην εκπαίδευση δυνάμει του άρθρου 12 του κανονισμού (ΕΟΚ) 1612/68 του Συμβουλίου, της 15ης Οκτωβρίου 1968, περί της ελεύθερης κυκλοφορίας των εργαζομένων στο εσωτερικό της Κοινότητας, όπως τροποποιήθηκε από την οδηγία 2004/38/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, μπορεί να αναγνωρισθεί παρεπόμενο δικαίωμα διαμονής δυνάμει του ίδιου άρθρου αν το τέκνο εξακολουθεί να χρειάζεται την παρουσία και τη φροντίδα του γονέα αυτού, προκειμένου να μπορέσει να συνεχίσει και να ολοκληρώσει τις σπουδές του, ζήτημα η εξέταση του οποίου απόκειται στο αιτούν δικαστήριο του κράτους μέλους υποδοχής το οποίο λαμβάνει υπόψη το σύνολο των περιστάσεων της υποθέσεως της οποίας έχει επιληφθεί.

2) Οι περίοδοι παραμονής στο κράτος μέλος υποδοχής που έχουν συμπληρώσει τα μέλη της οικογένειας πολίτη της Ένωσης που δεν είναι υπήκοοι κράτους μέλους αποκλειστικώς βάσει του άρθρου 12 του κανονισμού 1612/68, όπως τροποποιήθηκε από την οδηγία 2004/38, και χωρίς να πληρούνται οι προϋποθέσεις για την αναγνώριση δικαιώματος διαμονής δυνάμει της εν λόγω οδηγίας δεν μπορούν να συνεκτιμηθούν, προκειμένου τα περί ων ο λόγος μέλη της οικογένειας να αποκτήσουν δικαίωμα μόνιμης διαμονής, κατά την έννοια της εν λόγω οδηγίας.

(1) ΕΕ C 370 της 17.12.2011.